Regerings gaan dalk vir Twitter moet betaal, sê MuskElon Musk (Foto: Ryan Lash / TED Conferences, LLC / AFP) Die miljardêr Elon Musk het bekendgemaak dat ondernemings en regerings dalk binnekort “ŉ effense koste” gaan moet betaal om Twitter te gebruik, net weke ná hy planne aangekondig het om dié sosialemediaplatform vir $44 miljard te koop. Musk, ook die uitvoerende hoof van Tesla en SpaceX, het op Twitter bevestig die platform sal altyd gratis bly vir “gewone gebruikers”. Dis nie duidelik hoeveel ondernemings en regerings sal moet opdok en of sekere groepe soos niewinsgewende organisasies en verslaggewers kwytgeskeld sal wees van enige koste nie. Twitter het nog nie kommentaar gelewer oor Musk se uitlatings nie. Analiste twyfel egter of Twitter-gebruikers vir premium-inhoud of kenmerke sal wil betaal wanneer ander platforms soos Facebook gratis is. Teen die einde van Maart het ŉ gemiddeld van 229 miljoen mense Twitter daagliks gebruik, ŉ toename van sowat 16% in vergelyking met die eerste drie maande van verlede jaar. Musk het 90,7 miljoen Twitter-volgelinge en hy het vroeër gesê hy “wil Twitter beter as ooit tevore maak deur die produk te verbeter met nuwe kenmerke”. “Ek wil ook Twitter beter as ooit maak deur die produk met nuwe kenmerke te verbeter, die algoritmes ŉ oopbron-aanbieding te maak om vertroue te versterk, die spambotte [gemorspos] te verslaan en alle gebruikers te verifieer. Twitter het geweldige potensiaal – ek sien uit daarna om saam met die maatskappy en die gemeenskap van gebruikers te werk om dit te ontsluit.” Aktivistegroepe het Twitter-adverteerders Dinsdag gekontak en versoek om die diens te boikot indien Musk die deure oopmaak vir plasings met skeltaal of vals nuus. “Julle handelsmerke staan die risiko om geassosieer te word met ŉ platform wat haat, ekstremisme, gesondheids-waninligting en samesweringsteorieë aanhits,” lui ŉ ope brief wat deur meer as 24 groepe, insluitend Media Matters, Access Now en Ultraviolet onderteken is. Die groepe moedig adverteerders aan om te vereis dat Twitter sy inhoud-modereringsbeleide volhou as ŉ nie-onderhandelbare bepaling vir die platform. Twitter maak gebruik van inkomste deur advertensies. Twitter will always be free for casual users, but maybe a slight cost for commercial/government users — Elon Musk (@elonmusk) May 3, 2022